b'\n_START_ARTICLE_\nDanaa\n_START_PARAGRAPH_\nD\xc3\xa1naa (starogr\xc5\xa1ko \xce\x94\xce\xb1\xce\xbd\xce\xac\xce\xb7: Dan\xc3\xa1e) je bila v gr\xc5\xa1ki mitologiji h\xc4\x8di argo\xc5\xa1kega kralja Akrizija in Perzejeva mati. _NEWLINE_Mit pravi, da je bilo Akriziju prerokovano, da ga bo ubil vnuk. O\xc4\x8de jo je zato zaprl v bronasto podzemno je\xc4\x8do, da bi prepre\xc4\x8dil prerokbo. V je\xc4\x8di se ji je pribli\xc5\xbeal Zevs tako, da se je spremenil v zlat de\xc5\xbe in Danaa je potem rodila Perzeja. O\xc4\x8de je to zvedel, oba zaprl v skrinjo in jo vrgel v morje. Naplavilo jo je na otok Serif, kjer ju je re\xc5\xa1il kralj Polidekt._NEWLINE_Ko je Perzej odrastel, ga je Polidekt, ker ga je motil pri osvajanju Danae, poslal po Meduzino glavo. Perzej je z njeno pomo\xc4\x8djo kralja in dvorjane spremenil v kamen. Danaa in Perzej naj bi se vrnila v Argos, kjer je na tekmovanju v metu diska Perezj po nesre\xc4\x8di ubil svojega deda Akrizija.\n_START_SECTION_\nV umetnosti\n_START_PARAGRAPH_\nMotiv Danae in spo\xc4\x8detja z zlatim de\xc5\xbejem je v umetnosti zelo priljubljen. Pesnik Simonid je napisal pesem o tem. Terencij,  rimski komediograf, ga omenja v komediji Evnuh. Upodobili so ga slikarji Correggio, Tizian ve\xc4\x8dkrat, Tintoretto, Rembrandt in drugi. Richard Strauss je o Danai napisal opero.\n_START_SECTION_\nPoimenovanje\n_START_PARAGRAPH_\nPo njej se imenuje asteroid 61 Danaja (61 Dana\xc3\xab).'